I onsdags skete det igen. Bevæbnet med brosten og flasker angreb fodbold-bøller politiet, som måtte svare igen med tåregas mod de omkring 200 vrede fans efter derbyet mellem Brøndby og FC København i pokalsemifinalen, der endte med en 1-0-sejr til udeholdet fra FCK.

Allerede før kampen var ordensmagten massivt til stede på hele strækningen fra Brøndbyøster Station til Brøndby Stadion for at minimere risikoen for sammenstød mellem de to rivaliserende holds fans. Den samlede regning for politiopbuddet løber op i omkring en halv million kroner - som skatteborgerne betaler.

Det får nu radiovært, debattør og blogger Anne Sophie Hermansen til at komme med et kontroversielt forslag: Lad klubberne betale for deres hærgende fans.

'Jeg undrer mig, også over at klubberne skal have lov til at cashe indtægter ind, mens de sender regningen for udgifterne videre til skatteborgerne. Hvorfor skal jeg betale for, at visse fodboldfans krænger flere tusinde års civilisationsproces af sig og hopper rundt som guldelefanter på bilerne? Det må da være klubbernes ansvar – en slags særskat på deres tilhængeres idiotiske adfærd, som de selv kan få lov at betale,' skriver hun i et blogindlæg i Berlingske.

Hun undrer sig over, at fodboldklubberne og deres fans tilsyneladende får særbehandling. For ville samfundet acceptere en lignende adfærd fra i forbindelse med andre kulturelle tilbud og arrangementer, spørger hun.

'Hvis der havde været tale om et spillested, der weekend efter weekend bød på ballade og hærværk, var det givetvis blevet lukket. Eller hvis det havde været et værtshus med gæster, der konstant røg i totterne på hinanden og splittede det hele ad.'

'Men af en eller anden bizar grund skal vi bare acceptere og betale for, at voksne mænd eskorteres til og fra deres legeplads og lader det gå ud over deres omgivelser, hvis deres yndlingshold taber. Man kunne ellers forestille sig, at politiet havde mere seriøse ting at give sig til end at agere vagtværn for en privat virksomhed, herunder terrorsikring og at jagte indbrudstyve og voldtægtsforbrydere,' skriver Anne Sophie Hermansen.

Læs også: Ballade i Brøndby efter derby: Fans angreb politiet med brosten - flere betjente på skadestuen

Hun mener, at det må være op til klubberne selv at finde frivillige, som kan ledsage tilhængerne til og fra stadion.

'Hvorfor skal det være en politiopgave? Vorherre til hest,' skriver hun,

Hun undrer sig også over, at der efter store danske fodboldkampe næsten altid opstår tumulter og er behov for masiv tilstedeværelse fra ordensmagtens side, når folk på den anden side af Atlanten sagtens kan finde ud af at gå til sport uden at ryge i totterne på hinanden.

'I USA kan 60.000 mennesker godt finde ud af at se en american football-kamp, der endda er langt mere voldelig, uden at opføre sig neanderthaleragtigt. Jeg fristes til at spørge: Hvorfor kan det samme ikke lade sig gøre i Danmark?,' spørger hun.